დიუნკერკი (2017 წლის ფილმი)
„დიუნკერკი“ (ინგლ. Dunkirk) — 2017 წლის ფილმი, რომლის სცენარის ავტორი, რეჟისორი და თანაპროდიუსერია კრისტოფერ ნოლანი. იგი აღწერს მეორე მსოფლიო ომის მოვლენას, დიუნკერკის ბრძოლას. როლებს ასრულებენ ფიონ უაიტჰედი, ტომ გლინ-კარნი, ჯეკ ლოუდენი, ჰარი სტაილზი, ანეირინ ბარნარდი, ჯეიმზ დ'არსი, ბარი კეოგანი, კენეთ ბრანა, კილიამ მერფი, მარკ რაილენსი და ტომ ჰარდი. ფილმი წარმოებულია ბრიტანული, ფრანგული და ჰოლანდიური კომპანიების მიერ, ხოლო დისტრიბუტორია Warner Bros. Pictures. „დიუნკერკი“ მოვლენებს სამი კუთხით აჩვენებს – საჰაერო, საზღვაო და სახმელეთო რაკურსებიდან. მასში მინიმალური რაოდენობის დიალოგები ჟღერს, ვინაიდან ნოლანს სურდა, მღელვარება გამოეწვია ოპერატორის და მუსიკის დახმარებით. გადაღება დაიწყო 2016 წლის მაისში, დიუნკერკში, ხოლო დასრულდა ლოს-ანჯელესში. იგი მიმდინარეობდა IMAX-ის და ტრადიციულ 65 მმ-იან ფირებზე. ფილმში გამოიყენება დიდი რაოდენობის პრაქტიკული ეფექტები, მრავალი დუბლიორი, ნავები და მეორე მსოფლიო ომის პერიოდის თვითმფრინავები. ფილმის პრემიერა გაიმართა 2017 წლის 13 ივლისს ლონდონის Odeon-ში. იგი ბრიტანეთსა და აშშ-ში 21 ივლისს გამოვიდა, IMAX-ის, ისევე, როგორც 70 მმ-იან და 35 მმ-იან ფორმატებში. „დიუნკერკი“ ომის თემაზე გადაღებულ ფილმებს შორის ყველაზე შემოსავლიანია, 523 მილიონი აშშ დოლარით. კრიტიკოსებმა იგი დადებითად შეაფასეს სცენარის, რეჟისურის და ოპერატორის ნამუშევრის მხრივ, ზოგიერთმა მათგანმა კი ნოლანის საუკეთესო ნამუშევარი და საომარ თემაზე ყველა დროის ერთ-ერთი საუკეთესო ფილმი უწოდა.